Apples Tile-konkurrent kommer til at hedde AirTag

I månedsvis har der været rygter om, at Apple vil lave en Tile-lignende enhed.  Nu viser det sig, at dimsen – som tidligere er gået under navnet Apple Tags – sandsynligvis får navnet AirTag. Det er websitet 9to5Mac, der har fundet navnet ved at kigge dybt i den iOS 13.2-opdatering, der blev udsendt i går, mandag.

Konkrete referencer til enheden, der kan tracke emner, den er koblet fysisk sammen med, såsom nøgler, dukkede op i en iOS 13 beta så tidligt som i juni måned. Der har været spekuleret i, at den ville blive vist frem sammen med iPhone 11’erne i september; men det var som bekendt ikke hold i. De nye oplysninger kan dig tyde på, at Apple er ved at være klar til at vise enheden frem.

Apple har flere gange i år lanceret produkter uden forudgående events – så sent som i går mandag kom de rygtede AirPods Pro som et lyn fra en klar himmel. Der er stor sandsynlighed for at Apple vil vælge samme strategi, når og hvis AirTag skal lanceres.

AirTag-illustration fundet i iOS 13 i juni måned.

Hvis AirTag bliver til virkelighed, vil det være et hårdt slag for Tile, der laver et lignende produkt. Tile har set skriften på væggen og har indgået aftaler med bl.a. Qualcomm, Silicon Labs og Toshiba om at deres Tile teknologi skal bygges direkte ind i Bluetooth-chips i fremtiden. Tidligere har Tile haft aftaler med Bose om at indbygge Tile-teknoligien i deres elektronikprodukter. Læs vores anmeldelse af Tile her.

Apples Tile-konkurrent kommer til at hedde AirTag